JY LEES NOU GWM se Steed nou veiliger
GWM het die veiligheidsvlak van sy Steed 5 2.2 MPI enkel- en dubbel-kajuitbakkies verhoog en noem hierdie nuwe model nou die 'Safety Version'.
Voertuigveiligheid is 'n voorrangsaak vir die meeste voertuigverrvaardigers en die Chinese maatskappy GWM (Great Wall Motors) is geen uitsondering nie. En juistemin daarom het dié maatskappy besluit om sy top-verkoperbakkie ook met verbeterde veiligheidskenmerke toe te rus.
Die Steed 5 2.2 MPI 4X2, wat reeds in 2007 plaaslik beskikbaar is, se Safety Version-weergawes bied nou bykomend twee lugsakke, 'n sluitweer-remstelsel (ABS) èn elektroniese remkragverspreiding (EBD).
Die GWM Steed 5 2.2 MPI 4X2 Safety Version enkel- en dubbelkajuitbakkies het kragstuur, lugversorging, allooiwielvellings, misligte, verstelbare veiligheidsgordels, 'n radio met USB-steun, 'n immobiliseerder en 'n sentrale sluitstelsel. Die dubbelkajuit Safety Version het elektries-beheerde vensters en leersitplekke.
Die enkelkajuit en die dubbelkajuit kos onderskeidelik R177 900 en R204 900, waarby twee-jaar padbystand en 'n vyf-jaar/100 000 km-waarborg ingesluit is.